Tog kolliderte med traktor
Ulykken skjedde litt før klokken 20, og ifølge Jernbaneverket hadde toget liten fart da det kjørte inn i rundballepressen.Ifølge NSB ble ingen personer ble skadet under sammenstøtet, og de om lag 80 passasjerene er fraktet over i busser i retning Trondheim. Det er foreløpig uvisst om nattoget vil gå på strekningen i natt. - Vi jobber nå med berging av lokomotivet, slik at togtrafikken kan gå som normalt igjen, sier pressevakt Håkon Myhre i NSB til VG Nett.Det er foreløpig uklart hvorfor traktoren med en rundballepresse stod på planovergangen. - Det er ingen store skader på toget. Alt vi har registrert er en kjølevannslekasje på motoren. Dette høres ganske greit ut, sier Dag Svinsås, pressevakt i Jernbaneverket, til VG Nett.Ifølge Trønder-Avisa forteller traktorføreren at rundballepressen koblet seg fra på jernbaneovergangen, og han prøvde å varsle nødetatene. - Grunnet dårlig mobildekning kom han ikke gjennom, og plutselig smalt toget inn i rundballepressa, sier operasjonsleder Bjørn Haugan i Nord-Trøndelag politidistrikt til avisen. Rundballepressen ble fullstendig smadret i sammenstøtet.
Et tog på Nordlandsbanen har krasjet med en traktor med en rundballepresse ved en planovergang nord for Snåsa. Ingen personer er skadet, ifølge NSB.